Rússar hafa náð úkraínsku hafnarborginni Kherson við Svartahaf á sitt vald. Borgarráð Mariupol segir að þar sé umsátursástand, Rússar hafi sprengt alla helstu innviði og íbúar séu án rafmagns, hita og vatns.
Ekkert lát var á sprengjum rússneska hersins á borgir í Úkraínu í nótt og í morgun, þar af voru fjórar sprengdar í höfuðborginni Kænugarði í morgun. Rússar hafa náð yfirráðum í hafnarborginni Kherson við Svartahaf og er það fyrsta stóra borgin sem þeir ná á sitt vald. Þar búa um þrjú hundruð þúsund manns og þar er mikill skipasmíðaiðnaður. Breska ríkisútvarpið ræddi við borgarstjórann, sem er innlyksa þar með eiginkonu og þriggja ára dóttur. Hann kveðst framan af innrásinni hafa verið vongóður en sú von hafi slokknað.
We had some hope, like maybe the situation will get back to normal but it is almost in their control now, almost 99 per cent. I don´t have much hope actually.
Ég var vongóður um að staðan yrði eðlileg á ný en nú er borgin nær alveg á valdi Rússa, um 99 prósent. Ég er ekki vongóður, sagði Igor Kolykhaiev (Igar Kalík-hæjev) borgarstjóri Kherson í viðtali við Breska ríkisútvarpið.
Rússlandsher heldur áfram að sprengja í borginni Mariupol í suðaustri. Í yfirlýsingu borgarráðsins segir að sprengjum hafi verið varpað á alla helstu innviði og að borgarbúar séu án vatns, hita og rafmagns. Þá sé farið að skorta mat og fólki meinað að flýja. Það sé í raun umsátur.

Ekkert lát var á sprengjárásum rússneska hersins á borgir í Úkraínu í nótt. Herinn situr um nokkrar borgir, þar á meðal Mariupol. Borgaryfirvöld segja að íbúar séu án rafmagns, vatns og hita. 